Junkua

Junkua on osin soiden reunustama metsäjärvi Rovaniemellä. Sen pinta-ala on 1,8 neliökilometriä ja etäisyys Rovaniemen keskustasta 42 kilometriä itään. Maantiede Junkuan suurin ulottuvuus kaakosta luoteeseen on noin 2,6 kilometriä. Lahdista on nimetty kaakossa sijaitseva Itälahti ja koillisessa sijaitseva Pohjoislahti. Niemistä on nimetty Pohjoislahden eteläpuolinen Teeriniemi ja sitä vastapäätä sijaitseva Saraniemi. Junkuan syvin piste, runsaat kymmenen metriä, sijaitsee jonkin verran järven keskiosaa pohjoisempana. Junkuan saariluku on yksi. Saari on nimetön ja sijaitsee Teeriniemen eteläpuolella. Sen pinta-ala on noin 1,5 hehtaaria. Järven pohjoispuolella sijaitsee Junkua-aapa ja kaakkoispuolella Junkuaselkä, joka on ylänköä. Itälahden pohjukkaan virtaa idästä Itäoja. Peräoja virtaa kaakosta. Junkuan luusua sijaitsee luoteessa, josta alkaa Junkuajoki, joka virtaa Köyryyn (153,7 metriä merenpinnan yläpuolella) noin kolmen kilometrin päähän luoteeseen. Junkuan vesitilavuus on 6 764 000 kuutiometriä. Järven ekologinen tila on hyvä. Junkua (65.792.1.043) kuuluu Köyryn alueeseen (65.792), joka on kolmannen jakovaiheen vesistö Kemijoen vesistössä (65). Toinen jakovaihe on Vianjoen valuma-alue (65.79) ja ensimmäinen jakovaihe on Raudanjoen valuma-alue (65.7). Junkua on toiseksi laajin Köyryn alueen 50 järvestä. Laajin on Köyry ja kolmantena tulee Pirttijärvi. Lähteet